Kalmer Musting

Kalmer Musting (sündinud 11. detsembril 1964 Moostes) on eesti käsipallitreener. Alates 2004. aastast on ta olnud Põlva Serviti käsipalliklubi peatreener. Tema juhendamisel on klubi tulnud 14 korral Eesti meistriks, 4 korral Balti liiga võitjaks ning 9 korral Eesti karikavõitjaks. Musting on ainus Eesti käsipallitreener, kellel on kõrgeim ehk kaheksanda kategooria kutsetunnistus. 2024. aastal pälvis ta Valgetähe IV klassi teenetemärgi. Aastatel 2008–2012 oli ta Eesti meeste käsipallikoondise peatreener.
Haridustee.
Musting alustas kooliteed Mooste Põhikoolis. Spordialase keskhariduse omandamist alustas ta Tallinna Spordiinternaatkoolis (TSIK), spetsialiseerudes kergejõustikule, täpsemalt odaviskele. Keskhariduse lõpetas ta Põlva Keskkoolis. Kõrghariduse omandas Musting Tartu Ülikooli kehakultuuriteaduskonnas, mille lõpetas 1989. aastal sportmängude treenerina. Õpingud lõid aluse tema edasisele tööle spordimetoodiku, õpetaja ja treenerina.
Sportlaskarjäär.
Musting liitus 1988. aastal Põlva Serviti meeskonnaga, kus mängis paremsisemise positsioonil. Mängijana tuli ta Eesti meistriks 1998. ja 2000. aastal ning Eesti karikavõitjaks aastatel 1990, 1992, 1994 ja 1998. Mängijakarjääri lõpetas ta alles 2000. aastal pärast achilleuse kõõluse vigastust.
Treenerikarjäär.
Algusaastad.
Musting alustas treeneritööd 1993. aastal, kui asus 29-aastaselt Põlva Spordikoolis noorte käsipallurite treeneriks, võttes rolli üle endiselt eestvedajalt Johan Utilt.
2003. aastal tegi Musting oma meistriliiga treeneridebüüdi, kui noortevõistkonnaga Põlva Mets ja Puu saavutati Eesti meistrivõistlustel 4. koht ja karikavõistlustel 3.–4. koht.
Töö Põlva Servitis.
Järgmisel hooajal ehk aastal 2004 sai Mustingust esindusmeeskonna Põlva Serviti peatreener, võttes juhtimise üle Tarmo Voldilt. Sama aasta tähistas ka uue juhtkonna ametisse astumist ja uute arengute algust klubis, sealhulgas Põlva Mesikäpa Halli valmimist. Sel ajaperioodil jõudis Serviti EHF Cup kaheksandikfinaali (hooajal 2006/2007) ning Mustingu kasvandik Mait Patrail alustas oma rahvusvahelist karjääri.
Kalmer Mustingu juhendamisel on Põlva Servitist kujunenud Eesti üks edukamaid käsipalliklubisid, omades kõige rohkem Eesti meistrivõistluste ja Balti liiga tiitleid. Peatreenerina on ta tüürinud klubi Eesti meistriks 14 korral – 2007, 2008, 2010, 2011, 2013, 2015, 2016, 2017, 2018, 2019, 2021, 2022, 2023 ja 2024. Alates 2015. aastast on tiitel võidetud üheksa hooaega järjest. Hooaeg 2019/2020 jäi COVID-19 pandeemia tõttu pooleli.
Balti liigas on Serviti võitnud Mustingu käe all neli meistritiitlit: 2008, 2010, 2023 ja 2025.
Euroopa tasandil jõudis Serviti EHF European Cup sarjas 2020/2021 hooajal veerandfinaali, olles esimene Eesti käsipalliklubi, kes on selle saavutanud.
Mustingu juhendamisel on Serviti tulnud Eesti karikavõitjaks üheksal korral: 2006, 2009, 2010, 2012, 2016, 2017, 2019, 2021 ja 2024.
Alates 2008. aastast töötab Musting täiskohaga treenerina, lõpetades 17 aastat kestnud töö kehalise kasvatuse õpetajana Põlva Keskkoolis.
Noortetöö.
Lisaks esindusmeeskonnale juhendas Musting aastatel 2017–2023 ka Serviti duubelvõistkonda Coop Põlvat. Samal ajal jätkas ta noorteklasside juhendamist A-, B-, C- ja D-vanuseklassides. Aastatel 1999–2025 on tema juhendatavad võistkonnad tulnud Eesti meistriks kokku 41 korral, neist 12 tiitlit on saavutatud A-vanuseklassis. Musting on korduvalt rõhutanud, et treeneritöös pakub talle suurimat rõõmu laste juhendamine: „Töö noortega on mulle väga hingelähedane... Nende juhendamine annab jõudu tööks täismeestega.“
Koondised.
Lisaks klubitööle on Musting tegutsenud ka Eesti rahvuskoondiste juures. Ta oli meeste rahvuskoondise peatreener aastatel 2008–2012. Silmapaistvamad tulemused saavutas ta juunioride koondise peatreenerina, kui juhendas 1988. aastal sündinud mängijate põlvkonda aastatel 2004–2009. Sel perioodil saavutati Euroopa meistrivõistlustel 12. koht (2006), 10. koht (2007) ja 14. koht (2008). Juunioride koondise parimaks tulemuseks jäi 12. koht 2009. aasta maailmameistrivõistlustel. Lisaks kuuluvad tema juhendatud noortekoondiste hulka ka 1984., 1992., 1998. ja 2004. aastal sündinud mängijate koosseisud. Seisuga 2025 on ta jätkuvalt tegev noortekoondiste juures, olles 2010. aastal sündinud mängijate vanuseklassi peatreener.
Märkimisväärsed õpilased.
Kalmer Mustingu nimekamate õpilaste hulka kuuluvad: Mait Patrail, Kristjan Muuga, Raido Peedomaa, Siivo Sokk, Mario Karuse, Marius Lepp, Henri Sillaste, Eston Varusk, Ardo Puna, Alfred Timmo ja Mathias Rebane.
Isiklikku.
Kalmer Musting on pärit Moostest, kuid elab täiskasvanueast alates Põlvas. Ta on abielus ja on kolme lapse isa.
Mustingut on võrdsustatud Põlva käsipalli fenomeniga, olles 30 aasta jooksul kasvatanud põlvkondade kaupa mängijaid. Ta ise on öelnud: „See ei ole ühe inimese töö, vaid paljude inimeste töö.“